'অধ্যাপক ইউনূসের মামলা আন্তর্জাতিক আইনজীবীকে পর্যালোচনা করতে দেয়া হোক'
‘Let int’l lawyer review Prof Younus’ cases’ অর্থাৎ ‘অধ্যাপক ইউনূসের মামলা আন্তর্জাতিক আইনজীবীকে পর্যালোচনা করতে দেয়া হোক’। এটি দ্য ডেইলি স্টার পত্রিকার প্রথম পাতার খবর।
এতে বলা হয়েছে, ১২৫ জন নোবেল বিজয়ীসহ ২৪২ জন বিশ্ব নেতা নোবেল বিজয়ী অধ্যাপক ড. মুহাম্মদ ইউনূসের ক্রমাগত বিচারিক হয়রানি এবং সম্ভাব্য জেলে যাওয়ার বিষয়ে উদ্বেগ প্রকাশ করেছেন।
একজন সিনিয়র আন্তর্জাতিক আইনজীবীর নেতৃত্বে স্বাধীন আইন বিশেষজ্ঞদের একটি ছোট দল দ্বারা ড. ইউনূসের বিরুদ্ধে চলমান মামলাটি পর্যালোচনা করার প্রস্তাব করেছেন এই বিশ্ব নেতারা।
তারা প্রধানমন্ত্রী শেখ হাসিনার কাছে একটি খোলা চিঠি লিখেছেন। চিঠিটি গত ২৯শে জানুয়ারি ওয়াশিংটন পোস্ট পত্রিকায় বিজ্ঞাপন আকারে প্রকাশ হয়। চিঠিতে তারা ড. ইউনূসের মামলার দ্রুত আইনি প্রক্রিয়া নিয়ে উদ্বেগের কথা উল্লেখ করেছেন।
উল্লেখ্য, এ বছরের প্রথম দিন ড. ইউনূস ও তার তিনজন সহকর্মীকে শ্রম আইন লঙ্ঘনের মামলায় জামিনযোগ্য ছয় মাসের কারাদণ্ড দেওয়া হয়।
‘ACC okays charge sheet against Dr Yunus, 13 others’ খবরটি দ্য বিজনেস স্ট্যান্ডার্ড পত্রিকার যার অর্থ দাঁড়ায় ‘ড. ইউনূস ও আরও ১৩ জনের বিরুদ্ধে চার্জশিটের অনুমোদন দিয়েছে দুদক’। এতে বলা হয়েছে, গ্রামীণ টেলিকমের চেয়ারম্যান ও শান্তিতে নোবেলজয়ী ড. মুহাম্মদ ইউনূসসহ ১৪ জনের বিরুদ্ধে চার্জশিট অনুমোদন দিয়েছে দুর্নীতি দমন কমিশন (দুদক)।
শ্রমিক-কর্মচারীদের কল্যাণ তহবিলের ২৫ কোটি ২২ লাখ টাকা আত্মসাতের মামলায় সোমবার, অর্থাৎ ২৯শে জানুয়ারি দুদকের প্রধান কার্যালয়ে অনুষ্ঠিত কমিশন বৈঠকে চার্জশিট অনুমোদন দেওয়া হয়।
গত বছরের মাঝামাঝি সময়ে দুদকের উপপরিচালক গুলশান আনোয়ার প্রধান বাদী হয়ে এই মামলা দায়ের করেছিলেন।
‘অন্যরকম এক সংসদের যাত্রা শুরু আজ’, খবরটি দৈনিক ইত্তেফাক পত্রিকার প্রথম পাতার। এতে বলা হয়েছে, আজ অর্থাৎ মঙ্গলবার আনুষ্ঠানিকভাবে যাত্রা শুরু করছে দ্বাদশ জাতীয় সংসদ।
আজ বিকেল তিনটায় ৭ জানুয়ারির নির্বাচনের মাধ্যমে গঠিত এই সংসদের প্রথম অধিবেশন শুরু হচ্ছে।
প্রতিবেদনের বলা হয়েছে, এবারের সংসদে ২৯৯ জন এমপির মাঝে আওয়ামী লীগের নেতা ২৮০জন এবং দেশের ৪৪টি রাজনৈতিক দলের মাঝে সংসদে প্রতিনিধিত্ব আছে পাঁচটির।
‘Commodity prices high before Ramadan’ অর্থাৎ রমজানের আগে নিত্যপণ্যের দাম বৃদ্ধি। এটি নিউ এজ পত্রিকার প্রথম পাতার শিরোনাম।
প্রতিবেদনে বলা হয়েছে, সোমবার মন্ত্রিসভার বৈঠকে প্রধানমন্ত্রী শেখ হাসিনা রমজানের আগে বাজারে ভোজ্যতেল, চিনি, চাল ও খেজুরের ওপর থেকে আমদানি শুল্ক কমানোর নির্দেশ দেন।
এ বৈঠকে তিনি সামগ্রিক মূল্যস্ফীতি ও ক্রমবর্ধমান মূল্যের বিষয়ে দিকনির্দেশনা দেয়ার পর বাজার পরিস্থিতি সম্পর্কেও খোঁজ খবর নেন।
‘রাখাইনে তুমুল লড়াই, সীমান্তে স্কুল ছুটি’, খবরটি দৈনিক প্রথম আলোর প্রথম পাতার। এতে বলা হয়, বাংলাদেশের ঘুমধুম ও তুমব্রু সীমান্তে মিয়ানমারের অভ্যন্তরে রাখাইন রাজ্যে সেনাবাহিনী ও সশস্ত্র গোষ্ঠী আরাকান আর্মির মধ্যে তুমুল লড়াইয়ের খবর পাওয়া যাচ্ছে।
সোমবার বান্দরবানের নাইক্ষ্যংছড়ি থেকে সীমান্তের ওপারের গোলাগুলির শব্দ শোনা গেছে। এক পর্যায়ে মিয়ানমার থেকে ছোড়া একটি মর্টার শেলের বিস্ফোরিত অংশ এসে পড়েছে নাইক্ষ্যংছড়ি সীমান্তের শূন্যরেখার কাছাকাছি। এতে সীমান্তবর্তী বাসিন্দারা আতঙ্কিত হয়ে পড়েন।
তাই, গতকাল একদিনের জন্য ঘুমধুম সীমান্তবর্তী পাঁচটি প্রাথমিক বিদ্যালয়ে ছুটি দেওয়া হয়।
‘রাশিয়ার প্রেসিডেন্ট নির্বাচন পর্যবেক্ষণে যাচ্ছেন সিইসি’, খবরটি দেশ রূপান্তর পত্রিকার।
এতে বলা হয়, রাশিয়ার প্রেসিডেন্ট নির্বাচন পর্যবেক্ষণ করতে যাচ্ছেন প্রধান নির্বাচন কমিশনার (সিইসি) কাজী হাবিবুল আউয়াল। আগামী ১৪ থেকে ১৮ মার্চ কিছু শর্তসাপেক্ষে রাশিয়া সফর করবেন তিনি।
সফর শেষ করে আগামী ১৯ মার্চ ঢাকায় ফিরবেন তিনি এবং এ সফরের সময়কাল, ভ্রমণ এবং ট্রানজিটের জন্য ব্যয় করা সময়কে দায়িত্ব হিসেবে গণ্য করা হবে।
‘প্লট ও ফ্ল্যাট ভাগাভাগিতে সচিব-চেয়ারম্যান কোটা’, খবরটি আজকের পত্রিকার প্রথম পাতার। এতে বলা হয়, গৃহায়ন ও গণপূর্ত মন্ত্রণালয়ের জাতীয় গৃহায়ন কর্তৃপক্ষে এ ঘটনা ঘটেছে।
সরকারি প্লট ও ফ্ল্যাট বরাদ্দে শীর্ষ কর্মকর্তারা নিজেরাই নিজেদের নামে কোটা চালু করেছেন সেখানে। এগুলোর নাম দেয়া হয়েছে ‘সচিব কোটা’ ও ‘চেয়ারম্যান কোটা’।
এসব কোটায় গত কয়েক মাসে অর্ধশত প্লট-ফ্ল্যাট বিলি-বণ্টন করা হয়েছে। যদিও বিশেষজ্ঞরা বলছেন যে এ ধরনের কোটা চালু করার কোনও আইনগত ভিত্তি নেই।
‘দেশী কোম্পানির গ্যাসের মূল্য ১৭৩৫ কোটি টাকা, এলএনজিতে ব্যয় ৩২০০০ কোটি টাকা’, বণিক বার্তার প্রথম পাতার খবর এটি। এই প্রতিবেদনে বলা হয়েছে যে গত অর্থবছরে স্থানীয় সরকারি কোম্পানিগুলোর উত্তোলনকৃত গ্যাসের বিক্রয়মূল্যের চেয়ে এলএনজিতে বেশি অর্থ ব্যয় হয়েছে।
দেশে স্থানীয় পর্যায়ে গ্যাস উত্তোলনে নিয়োজিত সরকারি কোম্পানি তিনটি। ২০২২-২৩ অর্থবছরে কোম্পানিগুলো মোট গ্যাস সরবরাহ করেছে ৮৪১ কোটি ২০ লাখ ঘনমিটার। এ গ্যাস বিক্রি করে মূল্য পাওয়া গেছে ১ হাজার ৭৩৫ কোটি টাকা।
অন্যদিকে, গত অর্থবছরে আমদানিকৃত এলএনজি সরবরাহ হয়েছে ৫৭৪ কোটি ৫২ লাখ ঘনমিটার। যদিও আমদানির ব্যয়ের হিসাব-সংক্রান্ত চূড়ান্ত তথ্য প্রকাশ করেনি পেট্রোবাংলা।
তবে সংস্থাটির অর্থ ও অপারেশনস বিভাগের কয়েকজন কর্মকর্তার বরাত দিয়ে প্রতিবেদনে বলা হয়, গত অর্থবছরে দেশে এলএনজি আমদানিতে ব্যয় হয়েছে ৩২ হাজার কোটি টাকারও বেশি।
সে অনুযায়ী, গত অর্থবছরে এলএনজিতে ব্যয় হয়েছে স্থানীয় সরকারি কোম্পানিগুলোর উত্তোলনকৃত গ্যাসের বিক্রয়মূল্যের ১৮ গুণেরও বেশি।
‘প্রতারিত নারীদের ৩৮ ভাগ ডক্সিংয়ের শিকার’, এটি যুগান্তরের প্রথম পাতার খবর। এতে বলা হয়েছে, আর্টিফিশিয়াল ইন্টেলিজেন্স (এআই) বা কৃত্রিম বুদ্ধিমত্তার মাধ্যমে নারীদের ভিকটিম করা হচ্ছে।
বছর তিনেক আগে গঠিত ‘পুলিশ সাইবার সাপোর্ট ফর উইমেন’-এ সাইবার প্রতারণার অভিযোগ এসেছে দশ হাজারেরও বেশি এবং এই অভিযোগের মাঝে ডক্সিং অন্যতম।
ডক্সিং হলো এক ধরনের সাইবার আক্রমণ, যার শিকার ৩৮ শতাংশ অভিযোগকারী। ডক্সিংয়ের মাধ্যমে একজন একজন ইন্টারনেট ব্যবহারকারীর প্রকৃত পরিচয় ও ব্যক্তিগত তথ্য, যেমন- বাড়ির ঠিকানা, ফোন নম্বর, ক্রেডিট কার্ড নম্বর, ব্যক্তিগত ছবি প্রভৃতি সংগ্রহ করা সম্ভব।
আইনশৃঙ্খলা রক্ষাকারী বাহিনীর বরাত দিয়ে এতে বলা হয়, অভিযোগগুলোর মাঝে আইডি হ্যাক ১৯ ভাগ, ব্ল্যাকমেইলিং ১৭ ভাগ এবং ইমপার্সোনাল (ছদ্মবেশে হয়রানি) ১০ ভাগ। এছাড়া, সাইবার বুলিং আট ভাগ এবং আপত্তিকর কনটেন্ট ছড়ানো ও মোবাইল হ্যারাসমেন্টের (ফোন করে বা এসএসএস দিয়ে হয়রানি) অভিযোগ আছে চার ভাগ।

‘ACC okays charge sheet against Dr Yunus, 13 others’